Tragedie op rugbyveldArgieffoto ŉ Tienerseun is Woensdagmiddag tydens ŉ rugbyoefening dood. Annine Dormehl, woordvoerder van ER24, het gesê die voorval het by Alexandra High School in Scottsville in Pietermaritzburg, KwaZulu-Natal, plaasgevind. Volgens die 16-jarige seun se afrigter het die seun skielik tydens die oefening ineengesak waarna paramedici ontbied is. “Die seun is op die plek waar hy glo op die rugbyveld ineengesak het, aangetref,” het Dormehl gesê. Paramedici het noodhulp toegepas en die seun aan ŉ ventilator gekoppel voor hy na die Mediclinic Pietermaritzburg geneem is vir behandeling. “Daar het dokters onverpoos gewerk om hom te probeer bybring, maar ongelukkig kon niks vir hom gedoen word nie en hy is omstreeks 18:00 dood verklaar,” het sy gesê. Die polisie sal ŉ nadoodse ondersoek doen om die oorsaak van die seun se dood te bepaal.